O‘zbekiston Badiiy akademiyasi huzurida Rassomlik mahorat ustaxonasi (oliy rassomlik kursi) faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Tasviriy va amaliy san’at sohasi samaradorligini yanada oshirishga doir chora-tadbirlar to‘g‘risida” 2020-yil 21-apreldagi PQ-4688-son qarori ijrosini ta’minlash, rassomlar uchun tajriba ustaxonasi faoliyatini tashkil etish, tasviriy san’at sohasida malakali kadrlar tayyorlash uchun qo‘shimcha sharoitlar yaratish hamda sohada oliy ta’limdan keyingi ta’lim tizimida tayyorgarlik bosqichini tashkil etish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Tasviriy va amaliy san’at sohasi samaradorligini yanada oshirishga doir chora-tadbirlar to‘g‘risida” 2020-yil 21-apreldagi PQ-4688-son qaroriga asosan:
 a) O‘zbekiston Badiiy akademiyasi huzurida oliy o‘quv yurtidan keyingi ta’lim tizimida tayyorgarlik bosqichi sifatida Rassomlik mahorat ustaxonasi (oliy rassomlik kursi) (keyingi o‘rinlarda — Rassomlik mahorat ustaxonasi) tashkil etilganligi;
 b) Rassomlik mahorat ustaxonasi faoliyati 2022/2023 o‘quv yilidan boshlanishi;
 Rassomlik mahorat ustaxonasi yuridik shaxs maqomiga ega bo‘lmasligi va O‘zbekiston Respublikasi Davlat budjeti mablag‘lari hisobidan moliyalashtirilishi;
 yosh ijodkorlar Rassomlik mahorat ustaxonasiga stajor-tadqiqotchilar uchun belgilangan tartib asosida qabul qilinishi belgilanganligi ma’lumot uchun qabul qilinsin.
 2. Belgilab qo‘yilsinki:
 Rassomlik mahorat ustaxonasiga ikki yilda bir marotaba 10 nafar stajor-tadqiqotchilar qabul qilinadi hamda o‘qish muddati soha xususiyatidan kelib chiqqan holda ikki yil davom etadi;
 Rassomlik mahorat ustaxonasini saqlash xarajatlari 2022-yildan boshlab O‘zbekiston Respublikasi Davlat budjeti parametrlarida O‘zbekiston Badiiy akademiyasiga ajratiladigan mablag‘lar doirasida nazarda tutiladi.
 3. O‘zbekiston Badiiy akademiyasi belgilangan tartibda:
 Rassomlik mahorat ustaxonasi faoliyatini samarali tashkil etish (moddiy-texnika bazasini shakllantirish, asbob-uskuna va boshqa anjomlar bilan jihozlash) uchun xalqaro moliya institutlari va xorijiy tashkilotlarning grantlarini jalb qilish bo‘yicha choralar ko‘rsin;
 bir oy muddatda Rassomlik mahorat ustaxonasi to‘g‘risidagi nizomni ishlab chiqsin va belgilangan tartibda tasdiqlasin;
 2021-yil 1-iyunga qadar O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi hamda manfaatdor vazirliklar va idoralar bilan kelishgan holda Rassomlik mahorat ustaxonasini maxsus mebellar, asbob-uskunalar, stajorlar tomonidan ijodiy ishlarni tayyorlash uchun xomashyo va boshqa anjomlar bilan jihozlash normativlarini ishlab chiqsin va tasdiqlasin;
 2022-yil 1-fevralga qadar Rassomlik mahorat ustaxonasiga O‘zbekiston Badiiy akademiyasi binosidan xonalar ajratish va zarur shart-sharoitlar yaratish choralarini ko‘rsin.
 4. O‘zbekiston Badiiy akademiyasi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev va O‘zbekiston Badiiy akademiyasi raisi A.V. Nuridinov zimmasiga yuklansin.